32006D0594
L 243/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 август 2006 година
относно показателното разпределение по държави-членки на бюджетните кредити за задължения, поети във връзка с цел „сближаване“ за периода 2007 - 2013 г.
(нотифицирано под номер С(2006) 3474)
(2006/594/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. за установяване на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (EO) № 1260/1999 (1), и по-специално член 18, параграф 2 от него,
като има предвид, че:
(1)
Съгласно член 3, параграф 2, буква а) от Регламент (ЕО) № 1083/2006 целта „сближаване“ е насочена към ускоряване на сближаването между държавите-членки и най-слабо развитите региони.
(2)
Съгласно член 4, параграф 1, буква а) от Регламент (ЕО) № 1083/2006 Европейският фонд за регионално развитие, Европейският социален фонд и Кохезионният фонд (наричани по-нататък „Фондовете“) дават своя принос за изпълнението на целите, поставени в член 3, параграф 2, буква а) от посочения регламент.
(3)
Съгласно член 18, параграф 1, трета алинея от Регламент (ЕО) № 1083/2006 разпределението на наличните средства с оглед на поетите от фондовете бюджетни кредити за поети задължения е направено така, че да се постигне значително съсредоточаване в районите, които са свързани с целта „сближаване“.
(4)
Съгласно член 19 от Регламент (ЕО) № 1083/2006 81,54 % от наличните средства на базата на бюджетните кредити за задължения, поети по фондовете за периода от 2007 до 2013 г., следва да се насочат за изпълнение на целта „сближаване“, като от тях 4,99 % отиват по предназначение за преходно и специфично подпомагане, посочено в член 8, параграф 1, 23,22 % - за финансирането, посочено в член 5, параграф 2, и 1,29 % - за преходно и специфично подпомагане съгласно член 8, параграф 3 от същия регламент.
(5)
Необходимо е да се пристъпи към индикативна разбивка по държави-членки на ресурсите, които ще бъдат насочени за изпълнението на цел „сближаване“. По силата на член 18, параграф 2 от Регламент (ЕО) № 1083/2006 тази разбивка се извършва съгласно критериите и по методологията, изложени в приложение II към Регламент (ЕО) № 1083/2006.
(6)
В точки 1 и 2 от приложение II към Регламент (ЕО) № 1083/2006 се определят методът за разпределение на наличните ресурси съответно към регионите, за които се допуска подпомагане за изпълнение на цел „сближаване“, и държавите-членки, за които се допуска подпомагане от Кохезионния фонд.
(7)
В точка 6, буква а) и точка 6, буква в) от приложение II към Регламент (ЕО) № 1083/2006 се определя методът за изчисляване на размера на отпусканите средства по силата на преходното подпомагане, посочено в член 8, параграфи 1 и 3 от споменатия регламент.
(8)
В точка 7 от приложение II към Регламент (ЕО) № 1083/2006 се определят максималните нива на трансферите от фондовете за всяка отделна държава-членка.
(9)
В точки от 12 до 31 от приложение II към Регламент (ЕО) № 1083/2006 се определят размерите на помощта, свързана с някои специфични случаи в периода 2007-2013 г.
(10)
Съгласно член 24 от Регламент (ЕО) № 1083/2006 0,25 % от наличните ресурси съгласно поетите ангажименти на фондовете за периода 2007-2013 г. се отделят за финансиране на техническа помощ за инициативи на Комисията. Индикативното разпределение по държави-членки следва да изключва сумата, съответстваща на тази техническа помощ,
ПРИЕ НАСТОЯЩОТО РЕШЕНИЕ:
Член 1
Индикативните суми по държави-членки, от бюджетните кредити за поети задължения за региони, които са в правото си да се ползват от финансиране от Структурните фондове за цел „сближаване“, както се посочва в член 5, параграф 1 от Регламент (ЕО) № 1083/2006, включително и допълнителните помощи, определени в приложение II към същия регламент, са представени в таблица 1 от приложение I към настоящото решение.
Годишната разбивка по държави-членки на бюджетните кредити за поети задължения, посочени в предходния параграф, е представена в таблица 2 от приложение I.
Член 2
Индикативните суми по държави-членки от бюджетните кредити за поети задължения за преходно и специфично подпомагане от структурните фондове за постигане на цел „сближаване“ съгласно член 8, параграф 1 от Регламент (ЕО) № 1083/2006, включително допълнителните помощи, определени в приложение II към същия регламент, са представени в таблица 1 от приложение II към настоящото решение.
Годишната разбивка по държави-членки на бюджетните кредити за поети задължения посочени в предходния параграф, е представена в таблица 2 от приложение II.
Член 3
Индикативните суми по държави-членки от бюджетните кредити за поети задължения за регионите, за които се допуска финансиране от Кохезионния фонд за постигане на цел „сближаване“ съгласно член 5, параграф 2 от Регламент (ЕО) № 1083/2006, са представени в таблица 1 от приложение III към настоящото решение.
Годишната разбивка по държави-членки бюджетните кредити за поети задължения посочени в предходния параграф, е представена в таблица 2 от приложение III.
Член 4
Индикативните суми по държави-членки от бюджетните кредити за поети задължения за държавите-членки, за които се допуска да се ползват от преходно и специфично подпомагане от Кохезионния фонд за постигане на цел „сближаване“ съгласно член 8, параграф 3 от Регламент (ЕО) № 1083/2006, са представени в таблица 1 от приложение IV към настоящото решение.
Годишната разбивка по държави-членки на бюджетните кредити за поети задължения, посочени в предходния параграф, е представена в таблица 2 от приложение IV към настоящото решение.
Член 5
Адресати на настоящото решение са държавите-членки.
Съставено в Брюксел на 4 август 2006 година.